Dôvodová správa

Dňa 20. 02. 2009 v dôsledku pádu na chodníku na Starozagorskej ulici v  Košiciach žalobkyňa utrpela úraz – zlomeninu členka ľavej nohy.

Žiadosť o odškodnenie za úraz – náhrada za bolestné a sťaženie spoločenského uplatnenia, ako aj náhrada za ušlý zárobok počas pracovnej neschopnosti bola žalobkyňou uplatnená na Meste Košice. Celkový nárok predstavoval sumu 8 990,55 eura.

Mesto Košice vzhľadom na to, že mestská časť je správcom komunikácií a zabezpečuje ich údržbu, odstúpilo nám škodovú udalosť na priame vybavenie. Náhrada škody za úraz bola mestskou časťou uplatnená u dodávateľa služby Jozefova Kuruca.

Žalobkyňa uplatnila svoje nároky na okresnom súde prostredníctvom právnej zástupkyne u žalovaných - mesto Košice, mestská časť KVP, Jozef Kuruc - dodávateľ služby.

Okresný súd v konaní o náhradu škody rozsudkom rozhodol, že základ nároku žalobkyne voči žalovanému Mestskej časti Košice-Sídlisko KVP je dôvodný a základ nároku žalobkyne voči žalovanému Jozefovi Kurucovi nie je dôvodný.

Proti rozsudku okresného súdu mestská časť podala odvolanie na krajský súd, v ktorom právnym zástupcom JUDr. Jozefom Sotolářom bola namietaná príčinná súvislosť a zodpovednosť Jozefa Kuruca ako dodávateľa služby.

Krajský súd rozsudkom o náhradu škody, o odvolaní žalovanej mestskej časti proti rozsudku okresného súdu rozhodol tak, že rozsudok ako vecne správny potvrdil. Nárok na náhradu škody predstavuje sumu 11 059,50 eur s príslušenstvom.

K uvedenému sa dňa 12.04.2016 uskutočnilo pracovné stretnutie za účelom riešiť tento spor formou mimosúdnej dohody, vzhľadom na rozsudok okresného a krajského súdu. Stretnutia sa zúčastnila právna zástupkyňa žalobkyne a právny zástupca mestskej časti. Suma 8 000 eur navrhovaná právnym zástupcom mestskej časti nebola akceptovaná.

Dňa 12.05.2016 právna zástupkyňa žalobkyne oznámila mestskej časti celkovú sumu na urovnanie sporu a spôsob jej úhrady v celkovej sume  13 080,28 eur a tiež súhlas s úhradou uvedenej sumy v dvoch splátkach - rok 2016 a rok 2017.

Na pokračovaní XVIII. rokovania MieZ dňa 27.09.2016 bolo prijaté uznesenie č. 215/a, ktorým miestne zastupitelstvo prerokovalo riešenie tohto súdneho sporu.

Na základe rokovaní právnych zástupcov v advokátskej kancelárii JUDr. Sotolářa bola dohodnutá celková suma vo výške 11 000,00 eur, ktorá pokrýva všetky náklady, vrátane trov právneho zastupovania a s ktorou vyjadrila žalobkyňa súhlas. Právny zástupca uvedený návrh považuje za veľmi výhodný a hospodárny vzhľadom k  nákladom konania, nákladom právneho zastupovania a tiež nákladom na rozsah uplatneného nároku (len časť).

Na základe uvedených skutočností odporúčame Miestnemu zastupiteľstvu Mestskej časti Košice-Sídlisko KVP súhlasiť s  riešením sporu uzatvorením dohody o mimosúdnom vyrovnaní a odporučiť starostovi mestskej časti podpísanie dohody v predloženom znení

V  Košiciach, dňa 14. decembra 2016

Spracovali :

JUDr. Magdaléna Balážová

v spolupráci s JUDr. Sotolářom